Elgorriagako bainuetxea

Elgorriagako bainuetxea Nafarroako Malerreka eskualdeko Elgorriaga udalerrian dagoen bainuetxe eta hotel bat da. Bertako urek litro bakoitzeko 310 gramo gatz dute, Itsaso Hilean baino gehiago. Kokalekua Elgorriaga eta Ituren arteko NA-170 errepidean eta Ezkurra ibaiaren alboan dago, Elgorriagako herrigunetik 500 metrora. Historia 2009ko urrian ireki zen berriro, garai bateko bainuetxea zegoen lekuan berria egiteko 10,2 milioi euroko inbertsioa egin ondoren 6.000 metro koadroko eremuan. Izan ere, XX. mendeko 1950eko hamarkadara arte funtzionatzen egon zen eta oso ezaguna zen. Hain gazia zen uraren iturburua aurkitzeko moduak zerikusia izan zuen inguru hartan bazkatzen zuen aziendarekin. Behiek gogoko zuten ur gazi hartatik edatera hurbiltzea. Halako batean ura aztertzera eraman zuten eta 1919an onura publikokotzat jo zuten. San Martin eta Simonena doktoreak izan ziren 1846an ur kloruro-sodikoak eta bromo-iodatuak zirela ikusi zutenak. Orduko lurrunketa bidez iturburu honetako gatzak lortzen ziren. Denborak aurrera egin ahala, gaitzak sendatzeko onak zirela ikusita, bainuak hartzea gomendatzen hasi ziren. Bere distira termala joan den mendearen hasieran izan zen, Elgorriagako bainuetxea pertsonaia ospetsuek bisitatzen zutenean, horien artean Alfontso XIII.aren senideak zeudelarik. Ezaugarriak Bertan dagoen ur mineraletako iturburuan Europako ur gazienak dira, 14º eta 16º C bitarteko tenperaturan azaleratzen dira. Iturburuaren analisien arabera, ur mineralak kloruro-sodio, bromo, eta iodoa dute eta bakteriostatikoak dira, eta lur sedimentarioetan dute jatorria. Horiei esker, urek munduko mineralizaziorik handiena dute: "333 gramoko gazitasun-indizea du ur litro bakoitzeko, eta manipulatzen ez den ur naturala da, iragazita, eta berotua erabiltzen dena bainuetxean. Mineralizazio handia dutenez, ur kloratu, sodiko eta burdintsu horiek endekapeneko erreumatismo kronikoa, hanturak, tendoien endekapen-lesioetarako, neuralgietarako eta traumatismoen ondorioetarako gomendatzen dira. Baita katarro, errinitis eta sinusitis kronikoentzat ere, eta onuragarriak dira azalarentzat, ekzema kronikoak edo psoriasia duten pertsonentzat. Zirkulazio-aparatuari dagokionez, hasierako arazo aldakor eta angio-neuropatietarako gomendatzen dira, baita estreserako eta nekerako ere. Bainuetxeak masaje-kabinak, hidromasaje-piszinak, bainu turkiarrak, saunak, dutxak zenbait tratamendu egiteko, flotatzeko piszina, atseden-galeria, solariuma eta gimnasioa ditu. Gainera, hidroterapiako tratamenduak, ekialdeko masajeak eta kabinako zerbitzuak -adibidez, txokolate edo oliba bidezko terapiak- ere eskaintzen ditu. Erreferentziak Kanpo estekak Elgorriagako bainuetxearen webgunea (euskaraz ez du orrialderik)